Lente voorafgegaan deur diep sneeuJaco van den Berg het dié foto’s op sy plaas in die Murraysburg-omgewing in die Wes-Kaap geneem. Die Suid-Afrikaanse Weerdiens (SAWD) het sneeu van tot soveel as 20 cm diep in dele van die Noord-Kaap en die Wes-Kaap vir die komende naweek voorspel. Die weerdiens het reeds voorspel dat ŉ kouefront die Wes-Kaap Donderdag sal tref en bittere koue, sneeu en beduidende reënval tot gevolg sal hê. Dié weerstelsel sal teen Vrydagmiddag na die Oos-Kaap en die sentrale binneland beweeg en KwaZulu-Natal teen Saterdag tref. Volgens Hannelee Doubell, woordvoerder van die weerdiens, kan sneeu van 5 cm tot 10 cm van Vrydag af oor die hoogliggende gebiede van die Wes-Kaap sowel as die hoogliggende gebiede in die westelike en suidelike dele van die Noord-Kaap verwag word. Sneeuval van 10 cm tot 20 cm word ook in die suidwestelike dele van die Noord-Kaap (insluitend die Nuweveld- en Roggeveldberge) sowel as die Cederberg- en Hexrivierberge van die Wes-Kaap voorspel. Sneeu sal na verwagting Vrydagaand ook in die hoogliggende gebiede in die westelike en sentrale dele van die Oos-Kaap (Sneeuberge en Winterberge) val. Die sneeu sal teen Saterdag na die hoogliggende gebiede in die suidwestelike en westelike dele van KwaZulu-Natal en die Drakensberg-streek uitbrei. Die weerdiens waarsku ook dat sommige bergpasse in genoemde gebiede moontlik weens sneeu onbegaanbaar kan wees en dat dit tot verkeersontwrigtings kan lei. Maroela Media het vroeër berig wydverspreide reën word van Donderdagmiddag in die westelike gedeeltes van die Wes-Kaap verwag en dit sal oornag na die westelike en suidelike gedeeltes van die Noord-Kaap uitbrei. Reën van 20 mm tot 30 mm word verwag met selfs swaarder reën – 40 mm tot 50 mm – wat oor die Suidwes-Kaap voorspel word. Die kouefront word voorafgegaan deur sterk wind van 40 km/h tot 60 km/h in die binneland, met rukwinde wat op hoofroetes, veral oor die binneland van die Wes-Kaap, die Oos-Kaapse binneland, die Noord-Kaap, westelike Vrystaat en westelike gedeeltes van Noordwes kan voorkom.